CELEX: 32016D2019
Language: el
Date: 2016-11-16 00:00:00
Title: Εκτελεστική απόφαση (ΕΕ) 2016/2019 της Επιτροπής, της 16ης Νοεμβρίου 2016, σχετικά με την έγκριση, σύμφωνα με το άρθρο 19 του κανονισμού (ΕΚ) αριθ. 1008/2008 του Ευρωπαϊκού Κοινοβουλίου και του Συμβουλίου τροποποιημένων κανόνων κατανομής της εναέριας κυκλοφορίας για τους αερολιμένες Μιλάνο Malpensa, Μιλάνο Linate και Orio al Serio (Bergamo) [κοινοποιηθείσα υπό τον αριθμό C(2016) 7244]

18.11.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 312/73
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2016/2019 ΤΗΣ ΕΠΙΤΡΟΠΉΣ
   της 16ης Νοεμβρίου 2016
   σχετικά με την έγκριση, σύμφωνα με το άρθρο 19 του κανονισμού (ΕΚ) αριθ. 1008/2008 του Ευρωπαϊκού Κοινοβουλίου και του Συμβουλίου τροποποιημένων κανόνων κατανομής της εναέριας κυκλοφορίας για τους αερολιμένες Μιλάνο Malpensa, Μιλάνο Linate και Orio al Serio (Bergamo)
   
      
         [κοινοποιηθείσα υπό τον αριθμό C(2016) 7244]
      
   
   (Το κείμενο στην ιταλική γλώσσα είναι το μόνο αυθεντικό)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1008/2008 του Ευρωπαϊκού Κοινοβουλίου και του Συμβουλίου, της 24ης Σεπτεμβρίου 2008, σχετικά με κοινούς κανόνες εκμετάλλευσης των αεροπορικών γραμμών στην Κοινότητα (1), και ιδίως το άρθρο 19 παράγραφος 3,
   Μετά από διαβούλευση με τη συμβουλευτική επιτροπή,
   Εκτιμώντας τα ακόλουθα:
   1.   ΔΙΑΔΙΚΑΣΙΑ
   
   
               (1)
            
            
               Με την από 13ης Μαΐου 2016 επιστολή τους, την οποία έλαβε η Επιτροπή στις 20 Μαΐου 2016, οι ιταλικές αρχές ενημέρωσαν την Επιτροπή, σύμφωνα με το άρθρο 19 παράγραφος 3 του κανονισμού (ΕΚ) αριθ. 1008/2008, για ένα νέο σχέδιο διατάγματος σχετικό με τους τροποποιημένους κανόνες κατανομής της εναέριας κυκλοφορίας για τους αερολιμένες Μιλάνο Malpensa, Μιλάνο Linate και Orio al Serio (Bergamo).
            
         2.   ΙΣΤΟΡΙΚΟ ΚΑΙ ΠΕΡΙΓΡΑΦΗ ΤΟΥ ΜΕΤΡΟΥ
   
   2.1.   Τα διατάγματα Bersani και Bersani 2
   
   
               (2)
            
            
               Με την απόφαση της 21ης Δεκεμβρίου 2000, η Επιτροπή κήρυξε συμβατούς με τον κανονισμό (ΕΟΚ) αριθ. 2408/92 του Συμβουλίου (2), ο οποίος έκτοτε καταργήθηκε και αντικαταστάθηκε από τον κανονισμό (ΕΚ) αριθ. 1008/2008, τους κανόνες κατανομής της εναέριας κυκλοφορίας για το σύστημα αερολιμένων του Μιλάνου που είχαν καθοριστεί στο διάταγμα του Υπουργείου Υποδομών και Μεταφορών της 3ης Μαρτίου 2000 (3) (εφεξής «διάταγμα Bersani»). Η Επιτροπή είχε θέση ως προϋπόθεση για την απόφασή της την τροποποίηση των κανόνων αυτών όπως είχαν αναφέρει οι ιταλικές αρχές στην από 4ης Δεκεμβρίου 2000 επιστολή τους. Η τροποποίηση αυτή πραγματοποιήθηκε με το διάταγμα του υπουργού Υποδομών και Μεταφορών της 5ης Ιανουαρίου 2001 (4) (εφεξής «διάταγμα Bersani 2»).
            
         
               (3)
            
            
               Το σύστημα αερολιμένων του Μιλάνου περιλάμβανε τους αερολιμένες Malpensa, Linate και Orio al Serio (Bergamo).
            
         
               (4)
            
            
               Στόχος των διαταγμάτων Bersani και Bersani 2 ήταν να εξασφαλιστεί η πλήρης αξιοποίηση του αναπτυξιακού δυναμικού του αερολιμένα Μιλάνο Malpensa ως διεθνούς κόμβου, ταυτόχρονα δε ο αερολιμένας Μιλάνο Linate να χαρακτηριστεί αερολιμένας εξυπηρέτησης από σημείο σε σημείο. Τα διατάγματα Bersani και Bersani 2 περιείχαν πολλές διατάξεις προς τον σκοπό αυτό· συγκεκριμένα, επέβαλαν στον αερολιμένα Μιλάνο Linate περιορισμούς ως προς τον αριθμό των ημερήσιων πτήσεων με επιστροφή προς αερολιμένες της ΕΕ, ο οποίος προσδιορίζεται με βάση τον όγκο της επιβατικής κίνησης, ως εξής:
               
                           —
                        
                        
                           μία καθημερινή πτήση με επιστροφή ανά αερομεταφορέα για γραμμές με κίνηση μεταξύ 350 000 και 700 000 επιβατών,
                        
                     
                           —
                        
                        
                           δύο καθημερινές πτήσεις με επιστροφή ανά αερομεταφορέα για γραμμές με κίνηση μεταξύ 700 000 και 1 400 000 επιβατών,
                        
                     
                           —
                        
                        
                           τρεις καθημερινές πτήσεις με επιστροφή ανά αερομεταφορέα για γραμμές με κίνηση μεταξύ 1 400 000 και 2 800 000 επιβατών,
                        
                     
                           —
                        
                        
                           χωρίς όριο για γραμμές με κίνηση άνω των 2 800 000 επιβατών.
                        
                     
         
               (5)
            
            
               Οι κοινοτικοί αερομεταφορείς μπορούν, με τις ρυθμίσεις που προαναφέρθηκαν, να εκτελούν από τον αερολιμένα Linate καθημερινές πτήσεις με επιστροφή χρησιμοποιώντας δύο χρονοθυρίδες σε συστήματα αερολιμένων ή σε μεμονωμένους αερολιμένες ευρισκόμενους σε περιφέρειες του «στόχου 1», οι οποίοι κατά τη διάρκεια του ημερολογιακού έτους 1999 σημείωσαν επιβατική κίνηση χαμηλότερη των 350 000 μονάδων στο σύστημα αερολιμένων του Μιλάνου.
            
         
               (6)
            
            
               Το διάταγμα Bersani 2 ορίζει ότι όλες οι ευρωπαϊκές πρωτεύουσες θα έχουν τουλάχιστον μία γραμμή σύνδεσης μετ' επιστροφής ημερησίως με τον αερολιμένα Linate και ότι οι κοινοτικοί αερολιμένες με ετήσια κίνηση άνω των 40 εκατ. επιβατών το 1999 θα συνδέονται με τον αερολιμένα Linate με τουλάχιστον δύο δρομολόγια μετ' επιστροφής ημερησίως.
            
         
               (7)
            
            
               Επιπλέον, τα διατάγματα Bersani και Bersani 2 περιόριζαν τον αερολιμένα Μιλάνο Linate στην εξυπηρέτηση αεροσκαφών μονού διαδρόμου για τακτικές γραμμές σύνδεσης από σημείο σε σημείο μόνον εντός της ΕΕ.
            
         2.2.   Το διάταγμα Lupi και η απόφαση της Επιτροπής
   
   
               (8)
            
            
               Με την από 21ης Απριλίου 2015 επιστολή τους, την οποία παρέλαβε η Επιτροπή στις 21 Απριλίου 2015, οι ιταλικές αρχές ενημέρωσαν την Επιτροπή, σύμφωνα με το άρθρο 19 παράγραφος 3 του κανονισμού (ΕΚ) αριθ. 1008/2008, για την υπουργική απόφαση αριθ. 395 της 1ης Οκτωβρίου 2014, με την οποία τροποποιήθηκε το διάταγμα αριθ. 15 της 3ης Μαρτίου 2000, σχετικά με την κατανομή της εναέριας κυκλοφορίας στο σύστημα αερολιμένων του Μιλάνου, όπως είχε τροποποιηθεί (5) (εφεξής «διάταγμα Lupi»).
            
         
               (9)
            
            
               Στις 17 Δεκεμβρίου 2015 η Επιτροπή εξέδωσε αρνητική απόφαση σύμφωνα με τον κανονισμό (ΕΚ) αριθ. 1008/2008 σχετικά με το υπουργικό διάταγμα αριθ. 395 της 1ης Οκτωβρίου 2014 (6). Η Επιτροπή διαπίστωσε ότι, αντίθετα με τις διατάξεις του εν λόγω κανονισμού, η Ιταλία δεν πραγματοποίησε διαβουλεύσεις με τα ενδιαφερόμενα μέρη πριν από την τροποποίηση των κανόνων κατανομής της εναέριας κυκλοφορίας.
            
         2.3.   Το νέο σχέδιο διατάγματος
   
   
               (10)
            
            
               Για τον λόγο αυτό, η Ιταλία εκπόνησε νέο σχέδιο διατάγματος και ενημέρωσε σχετικά την Επιτροπή. Το σχέδιο διατάγματος, όταν εγκριθεί και τεθεί σε ισχύ, θα μεταβάλει τους κανόνες κατανομής της εναέριας κυκλοφορίας για τους αερολιμένες Malpensa, Linate και Orio al Serio (Bergamo) κατά τον ίδιο τρόπο με το διάταγμα Lupi. Θα άρει συνεπώς τους περιορισμούς στον αερολιμένα Linate, όπως αναφέρεται στις αιτιολογικές σκέψεις 4 έως 6 ανωτέρω, δηλαδή με βάση τον αριθμό των ημερήσιων πτήσεων με επιστροφή προς αερολιμένες της ΕΕ που προσδιορίζονται με βάση τον όγκο της επιβατικής κίνησης. Ο περιορισμός σχετικά με τον αερολιμένα Linate για τακτικές γραμμές σύνδεσης από σημείο σε σημείο μόνον εντός της ΕΕ, οι οποίες εκτελούνται με αεροσκάφη στενής ατράκτου (μονού διαδρόμου) (αιτιολογική σκέψη 7 ανωτέρω), θα εξακολουθήσει να ισχύει.
            
         
               (11)
            
            
               Το σχέδιο διατάγματος που κοινοποιήθηκε θα καταργήσει το διάταγμα Lupi.
            
         
               (12)
            
            
               Οι ιταλικές αρχές συνόψισαν τους στόχους του νέου σχεδίου διατάγματος ως εξής:
               
                           —
                        
                        
                           βελτιστοποίηση της χρήσης του αερολιμένα Μιλάνο Linate, ώστε να διευκολυνθεί η ελεύθερη κυκλοφορία προσώπων εντός της ΕΕ και, ταυτόχρονα, να αξιοποιηθεί πλήρως το δυναμικό ανάπτυξης του κόμβου του αερολιμένα Malpensa με τον ειδικό ρόλο του ως διηπειρωτικής πύλης,
                        
                     
                           —
                        
                        
                           βελτίωση της δυνατότητας σύνδεσης του Μιλάνου με όλες τις άλλες ευρωπαϊκές πόλεις, ώστε να καταστεί ευκολότερη η πρόσβασή τους για τους επιβάτες της ΕΕ, καθώς και η καλύτερη αξιοποίηση των δυνατοτήτων του αερολιμένα Linate.
                        
                     
         
               (13)
            
            
               Κατά τον τρόπο αυτόν, ο αερολιμένας Malpensa του Μιλάνου θα είναι διαθέσιμος για διηπειρωτικές πτήσεις και πτήσεις εκτός ΕΕ από ευρωπαϊκές και μη ευρωπαϊκές αεροπορικές εταιρείες χωρίς περιορισμούς ως προς τον τύπο του αεροσκάφους ή τους προορισμούς, εντός των ορίων της χωρητικότητας του αερολιμένα, ενώ ο αερολιμένας Linate του Μιλάνου θα είναι διαθέσιμος αποκλειστικά για ενδοενωσιακές πτήσεις που εκτελούνται από ευρωπαϊκές αεροπορικές εταιρείες που χρησιμοποιούν συγκεκριμένο τύπο αεροσκαφών (στενής ατράκτου) και με βάση συνδέσεις από σημείο σε σημείο.
            
         
               (14)
            
            
               Οι ιταλικές αρχές υποστηρίζουν ότι, ενόψει της προβλεπόμενης ανάπτυξης και συμφόρησης στους κύριους αερολιμένες της ΕΕ λόγω της ταχείας επέκτασης των αερομεταφορέων χαμηλού κόστους και των αερομεταφορέων τρίτων χωρών, είναι απαραίτητη η προσαρμογή στην προσφορά υπηρεσιών εναέριας κυκλοφορίας και η άρση των περιορισμών. Επίσης, αρχικά οι περιορισμοί του αερολιμένα Linate είχαν επιβληθεί στον αερολιμένα Malpensa στο αρχικό στάδιο λειτουργίας του. Οι αρχές ισχυρίζονται ότι από τα δεδομένα κίνησης κρίνεται ότι αυτό δεν είναι πλέον απαραίτητο.
            
         
               (15)
            
            
               Το νέο σχέδιο διατάγματος επιτρέπει στις αεροπορικές εταιρείες να καθορίζουν τις δικές τους συνδέσεις με ευρωπαϊκές πόλεις με βάση τις δικές τους εμπορικές απαιτήσεις και να ανταποκρίνονται πιο αποτελεσματικά στην επιβατική ζήτηση. Αυτό αναμένεται ότι θα τονώσει τον ανταγωνισμό και θα ωφελήσει τους επιβάτες.
            
         2.4.   Διαβούλευση που διεξήγαγαν οι ιταλικές αρχές
   
   
               (16)
            
            
               Οι ιταλικές αρχές διεξήγαγαν διαβούλευση πριν κοινοποιήσουν στην Επιτροπή τις σκοπούμενες τροποποιήσεις.
            
         
               (17)
            
            
               Πραγματοποιήθηκαν τρεις συνεδριάσεις με τα ενδιαφερόμενα μέρη, δηλαδή αεροπορικές εταιρείες που διαθέτουν χρονοθυρίδες στον αερολιμένα Linate, ενώσεις εκπροσώπησης των αεροπορικών εταιρειών (IBAR και Assaereo) και την επιτροπή συντονισμού του αερολιμένα (AOC). Οι συνεδριάσεις αυτές πραγματοποιήθηκαν στις 23 Νοεμβρίου 2015, στις 17 Δεκεμβρίου 2015 και στις 27 Ιανουαρίου 2016. Η Επιτροπή παρέλαβε τα πρακτικά των εν λόγω συνεδριάσεων.
            
         
               (18)
            
            
               Σύμφωνα με τις ιταλικές αρχές, λίγες μόνο ευρωπαϊκές αεροπορικές εταιρείες εξέφρασαν αρνητικές απόψεις για τα μέτρα και δεν υποβλήθηκαν προτάσεις τροποποιήσεων.
            
         3.   ΔΙΑΒΟΥΛΕΥΣΗ ΠΟΥ ΔΙΕΞΗΓΑΓΕ Η ΕΠΙΤΡΟΠΗ
   
   
               (19)
            
            
               Η Επιτροπή δημοσίευσε περίληψη των τροποποιημένων κανόνων κατανομής της εναέριας κυκλοφορίας που κοινοποίησαν οι ιταλικές αρχές στην Επίσημη Εφημερίδα της Ευρωπαϊκής Ένωσης
                   (7) και κάλεσε τα ενδιαφερόμενα μέρη να υποβάλουν τις παρατηρήσεις τους.
            
         
               (20)
            
            
               Η Επιτροπή παρέλαβε παρατηρήσεις από έξι ενδιαφερόμενα μέρη, τα περισσότερα από τα οποία επιθυμούσαν να τηρηθεί η ανωνυμία τους.
            
         3.1.   Παρατηρήσεις των ενδιαφερομένων μερών
   
   
               (21)
            
            
               Ορισμένα ενδιαφερόμενα μέρη υποστήριξαν ότι οι ιταλικές αρχές δεν προέβησαν στις δέουσες διαβουλεύσεις με τους χρήστες των αεροπορικών εταιρειών, διότι οι αεροπορικές εταιρείες είχαν κληθεί εσπευσμένα σε ορισμένες συνεδριάσεις και χωρίς να έχουν δημοσιευθεί οι ημερήσιες διατάξεις πριν από τη συνεδρίαση. Επιπλέον, δεν υπάρχει καμία πληροφορία σχετικά με τις παρατηρήσεις των συμβαλλόμενων μερών που υποβλήθηκαν.
            
         
               (22)
            
            
               Άλλα ενδιαφερόμενα μέρη εξέφρασαν την υποστήριξή τους στο νέο σχέδιο διατάγματος επισημαίνοντας ότι το διάταγμα έχει ως αποτέλεσμα τον εξορθολογισμό της εναέριας κυκλοφορίας στον αερολιμένα Linate και επιτρέπει στις αεροπορικές εταιρείες να χρησιμοποιούν αποτελεσματικότερα τις χρονοθυρίδες τους στον συγκεκριμένο αερολιμένα. Τα εν λόγω ενδιαφερόμενα μέρη δήλωσαν περαιτέρω ότι οι διαβουλεύσεις τις οποίες πραγματοποίησαν οι ιταλικές αρχές έδειξαν ότι δεν θίγεται αρνητικά καμία αεροπορική εταιρεία από το διάταγμα Lupi· αντίθετα, μετά την έκδοση του διατάγματος Linate άνοιξαν νέες γραμμές προς/από τον αερολιμένα Linate προς ευρωπαϊκούς και εθνικούς προορισμούς που δεν επιτρέπονταν σύμφωνα με τον προηγούμενο κανονισμό.
            
         4.   ΟΙ ΟΡΟΙ ΤΟΥ ΑΡΘΡΟΥ 19 ΤΟΥ ΚΑΝΟΝΙΣΜΟΥ (ΕΚ) αριθ. 1008/2008
   
   
               (23)
            
            
               Στο άρθρο 19 παράγραφος 2 του κανονισμού (ΕΚ) αριθ. 1008/2008 προβλέπεται ότι κάθε κράτος μέλος, κατόπιν διαβουλεύσεως με τα ενδιαφερόμενα μέρη, μπορεί να ρυθμίζει, δίχως διακρίσεις μεταξύ των προορισμών εντός της Κοινότητας και αδιακρίτως εθνικότητας ή ταυτότητας του αερομεταφορέα, την κατανομή της εναέριας κυκλοφορίας μεταξύ αερολιμένων που πληρούν τις εξής προϋποθέσεις:
               
                           α)
                        
                        
                           εξυπηρετούν την ίδια πόλη ή το ίδιο αστικό συγκρότημα·
                        
                     
                           β)
                        
                        
                           εξυπηρετούνται από επαρκή υποδομή μεταφορών η οποία παρέχει, κατά το δυνατόν, απευθείας σύνδεση που καθιστά δυνατή την άφιξη στον αερολιμένα εντός 90 λεπτών, μεταξύ άλλων, όταν απαιτείται, σε διασυνοριακή βάση·
                        
                     
                           γ)
                        
                        
                           συνδέονται μεταξύ τους και με την πόλη ή το αστικό συγκρότημα που εξυπηρετούν με συχνά, αξιόπιστα και αποτελεσματικά δρομολόγια συγκοινωνιών· και
                        
                     
                           δ)
                        
                        
                           παρέχουν τις αναγκαίες υπηρεσίες στους αερομεταφορείς και δεν θίγουν αδικαιολόγητα τις εμπορικές τους δυνατότητες.
                        
                     
         
               (24)
            
            
               Πέραν αυτού, η ρύθμιση της κατανομής της εναέριας κυκλοφορίας μεταξύ των ενδιαφερόμενων αερολιμένων συνάδει με τις αρχές της αναλογικότητας και της διαφάνειας και βασίζεται σε αντικειμενικά κριτήρια.
            
         
               (25)
            
            
               Το άρθρο 19 παράγραφος 3 του κανονισμού (ΕΚ) αριθ. 1008/2008 προβλέπει ότι το ενδιαφερόμενο κράτος μέλος ενημερώνει την Επιτροπή σχετικά με την πρόθεσή του να ρυθμίσει την κατανομή της εναέριας κυκλοφορίας ή να τροποποιήσει τον υπάρχοντα κανόνα κατανομής της εναέριας κυκλοφορίας. Προβλέπει επίσης ότι η Επιτροπή εξετάζει την εφαρμογή του άρθρου 19 παράγραφος 2 και, εντός έξι μηνών από την παραλαβή των πληροφοριών από το κράτος μέλος, και αφού ζητήσει τη γνώμη της επιτροπής που έχει συσταθεί βάσει του άρθρου 25 του κανονισμού (ΕΚ) αριθ. 1008/2008, αποφασίζει εάν το κράτος μέλος μπορεί να εφαρμόσει τα μέτρα. Προβλέπει επίσης ότι η Επιτροπή δημοσιεύει την απόφασή της στην Επίσημη Εφημερίδα της Ευρωπαϊκής Ένωσης και ότι τα μέτρα δεν εφαρμόζονται προτού δημοσιευθεί η έγκριση της Επιτροπής.
            
         5.   ΑΞΙΟΛΟΓΗΣΗ
   
   
               (26)
            
            
               Κατ' αρχάς, η Επιτροπή παρατηρεί ότι οι τρεις συγκεκριμένοι αερολιμένες, Μιλάνο Malpensa, Μιλάνο Linate και Orio al Serio (Bergamo), πληρούν τις απαιτήσεις που αναφέρονται στο πρώτο εδάφιο του άρθρου 19 παράγραφος 2. Οι αερολιμένες εξυπηρετούν το αστικό συγκρότημα του Μιλάνου [στοιχείο α) της διάταξης στην οποία γίνεται παραπομπή]. Η υποδομή και οι συγκοινωνιακές συνδέσεις μεταξύ των αερολιμένων και μεταξύ αυτών και της πόλης του Μιλάνου είναι σύμφωνες με τα στοιχεία β) και γ). Επιπλέον, οι αερολιμένες παρέχουν τις αναγκαίες υπηρεσίες στους αερομεταφορείς κατά τρόπο που να πληρούνται οι απαιτήσεις του στοιχείου δ).
            
         
               (27)
            
            
               Στην ουσία, το νέο σχέδιο διατάγματος καταργεί ορισμένους περιορισμούς που επιβάλλονται στις υπηρεσίες στον αερολιμένα Linate. Αυτό συνιστά μεταβολή στα μέτρα του διατάγματος Bersani και του διατάγματος Bersani 2 σχετικά με την κατανομή της εναέριας κυκλοφορίας μεταξύ των αερολιμένων που εξυπηρετούν την πόλη του Μιλάνου, κατά την έννοια του άρθρου 19 παράγραφος 3 του κανονισμού (ΕΚ) αριθ. 1008/2008.
            
         
               (28)
            
            
               Το μέτρο αφορά την άρση των υφιστάμενων περιορισμών που έχουν ως βάση τον όγκο της επιβατικής κίνησης και, ως εκ τούτου, την ελευθέρωση της εναέριας κυκλοφορίας, χωρίς περιοριστικά αποτελέσματα σε άλλους τρόπους μεταφοράς. Αναμένεται ότι θα καταστήσει δυνατόν στους αερομεταφορείς να λειτουργούν πιο αποτελεσματικά, πράγμα που συνάδει με τον γενικό στόχο του άρθρου 15 του κανονισμού (ΕΚ) αριθ. 1008/2008.
            
         
               (29)
            
            
               Εφόσον τα μέτρα συνιστούν άρση των περιορισμών σχετικά με την πρόσβαση προς και από τον αερολιμένα Linate, προκειμένου να επιτραπεί στις αεροπορικές εταιρείες μεγαλύτερη αποτελεσματικότητα και επιλογή στον προγραμματισμό των πτήσεών τους ανάλογα με την επιβατική ζήτηση, δεν τίθεται θέμα αναλογικότητας.
            
         
               (30)
            
            
               Η πιο συχνή παρατήρηση που διατύπωσαν τα ενδιαφερόμενα μέρη αφορά τη διαβούλευση που πραγματοποίησαν οι ιταλικές αρχές.
            
         
               (31)
            
            
               Εν προκειμένω, παρατηρείται ότι το άρθρο 19 παράγραφος 2 δεν προσδιορίζει λεπτομερώς τον τρόπο διενέργειας της εν λόγω διαβούλευσης, συνάγεται όμως ότι η διαβούλευση θα πρέπει να είναι ουσιώδης.
            
         
               (32)
            
            
               Όσον αφορά την παρούσα υπόθεση, η Επιτροπή σημειώνει ότι οι ιταλικές αρχές οργάνωσαν τρεις συνεδριάσεις στις οποίες οι ενδιαφερόμενοι είχαν την ευκαιρία να εκφράσουν τις απόψεις τους σχετικά με τα μέτρα. Μολονότι, όπως δήλωσαν ορισμένα ενδιαφερόμενα μέρη, οι δύο πρώτες συνεδριάσεις πραγματοποιήθηκαν σε σύντομο χρονικό διάστημα, η τρίτη συνεδρίαση αναβλήθηκε κατόπιν αιτήματος των ενδιαφερομένων, ώστε να μπορούν να συμμετάσχουν οι αρμόδιοι εκπρόσωποι των αντίστοιχων συμβαλλόμενων μερών. Επίσης, οι ιταλικές αρχές προσκόμισαν στην Επιτροπή τα πρακτικά των τριών συνεδριάσεων, από τα οποία προκύπτει ότι τα ενδιαφερόμενα μέρη γνωστοποίησαν τις θέσεις τους στις ιταλικές αρχές.
            
         
               (33)
            
            
               Ως εκ τούτου, επειδή τα ενδιαφερόμενα μέρη ενημερώθηκαν σχετικά με τα νέα μέτρα και είχαν την ευκαιρία να σχολιάσουν ουσιωδώς τα μέτρα, η Επιτροπή κρίνει ότι η Ιταλία τήρησε την υποχρέωση διαβούλευσης που προβλέπεται στο άρθρο 19 παράγραφος 2.
            
         6.   ΣΥΜΠΕΡΑΣΜΑ
   
   
               (34)
            
            
               Εν κατακλείδι, η Επιτροπή κρίνει ότι η προγραμματιζόμενη τροποποίηση των κανόνων κατανομής της εναέριας κυκλοφορίας είναι συμβιβάσιμη με το άρθρο 19 του κανονισμού (ΕΚ) αριθ. 1008/2008.
            
         
               (35)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της συμβουλευτικής επιτροπής που αναφέρεται στο άρθρο 25 του κανονισμού,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Εγκρίνονται τα μέτρα που προβλέπονται στο νέο σχέδιο διατάγματος που υποβλήθηκε στην Επιτροπή στις 13 Μαΐου 2016.
   Άρθρο 2
   Η παρούσα απόφαση απευθύνεται στην Ιταλική Δημοκρατία.
   
      Βρυξέλλες, 16 Νοεμβρίου 2016.
      
         
            Για την Επιτροπή
         
         Violeta BULC
         
            Μέλος της Επιτροπής
         
      
   
   
      (1)  ΕΕ L 293 της 31.10.2008, σ. 3.
   
      (2)  Κανονισμός (ΕΟΚ) αριθ. 2408/92 του Συμβουλίου, της 23ης Ιουλίου 1992, για την πρόσβαση των κοινοτικών αερομεταφορέων σε δρομολόγια ενδοκοινοτικών αεροπορικών γραμμών (ΕΕ L 240 της 24.8.1992, σ. 8). Όσον αφορά την εν λόγω κατάργηση, βλέπε το άρθρο 27 του κανονισμού (ΕΚ) αριθ. 1008/2008.
   
      (3)  Επίσημη Εφημερίδα της Ιταλικής Δημοκρατίας αριθ. 60 της 13ης Μαρτίου 2000.
   
      (4)  Επίσημη Εφημερίδα της Ιταλικής Δημοκρατίας αριθ. 14 της 18ης Ιανουαρίου 2001.
   
      (5)  Επίσημη Εφημερίδα της Ιταλικής Δημοκρατίας αριθ. 237 της 11ης Οκτωβρίου 2014.
   
      (6)  ΕΕ L 333 της 19.12.2015, σ. 124.
   
      (7)  ΕΕ C 204 της 8.6.2016, σ. 7.